CELEX: 
Language: lt
Date: 2019-03-14 00:00:00
Title: KOMISIJOS DELEGUOTASIS REGLAMENTAS (ES) …/... kuriuo dėl Reglamente (ES) Nr. 600/2014 nustatytų skaidrumo prieš sudarant ir sudarius sandorį reikalavimų netaikymo Kinijos liaudies bankui iš dalies keičiamas Deleguotasis reglamentas (ES) 2017/1799

AIŠKINAMASIS MEMORANDUMAS
            
            
               1.DELEGUOTOJO AKTO BENDROSIOS APLINKYBĖS
            
            
               1.1.Bendroji informacija ir tikslai
            
            
               2018 m. sausio 3 d. pradėtas taikyti Reglamentas (ES) Nr. 600/2014
                  1
                (paprastai vadinamas Finansinių priemonių rinkų reglamentu, FPRR), kuris kartu su Direktyva 2014/65/ES
                  2
                (II-ąja finansinių priemonių rinkų direktyva, FPRD II) pakeičia Direktyvą 2004/39/EB
                  3
                (FPRD I). FPRR ir FPRD II sudaro suderintą teisinę sistemą, pagal kurią, be kita ko, reglamentuojami investicinėms įmonėms, prekybos vietoms, duomenų teikimo paslaugų teikėjams ir trečiųjų valstybių įmonėms, teikiančioms investicines paslaugas arba vykdančioms investicinę veiklą Sąjungoje, taikytini reikalavimai. 
            
            
               Bendras FPRD II ir FPRR tikslas – suvienodinti veikimo finansų rinkose sąlygas ir sudaryti sąlygas rinkoms veikti taip, kad būtų naudinga ekonomikai ir būtų remiamas darbo vietų kūrimas bei augimas.
            
            
               FPRR ir FPRD II siekiama didinti finansų rinkų veiksmingumą, atsparumą ir vientisumą. Konkrečiai tais teisės aktais siekiama užtikrinti didesnį skaidrumą įvedant skaidrumo prieš sudarant ir sudarius sandorį režimą, taikomą ne nuosavybės vertybiniams popieriams, taip pat sugriežtinant ir išplečiant galiojantį prekybos nuosavybės vertybiniais popieriais skaidrumo režimą.
            
            
               1.2.Teisinis pagrindas ir teisiniai aspektai
            
            
               Siekiant patikslinti FPRR nustatytus reikalavimus ir teisėkūros institucijoms nusprendus, kad Europos Komisijai būtina suteikti atitinkamus įgaliojimus, Komisijai suteikti įgaliojimai priimti deleguotuosius aktus pagal Sutarties dėl Europos Sąjungos veikimo (SESV) 290 straipsnį ir juose konkrečiai nurodyti tam tikrus dalykus. FPRR 1 straipsnio 9 dalimi Komisijai suteikiami įgaliojimai priimti deleguotuosius aktus, kuriais nuo skaidrumo prieš sudarant ir sudarius sandorį reikalavimų pagal FPRR atleidžiami ir tam tikrų trečiųjų valstybių centriniai bankai, kai sandoriai vykdomi įgyvendinant pinigų, valiutos kurso ar valstybės skolos valdymo politiką.
            
            
               2.KONSULTACIJOS PRIEŠ PRIIMANT AKTĄ
            
            
               Europos Komisija, nustatydama faktus ir rengdama išvadas, rėmėsi Europos politikos studijų centro (CEPS) ir Bolonijos universiteto atliktu išoriniu tyrimu „Išimtys, taikomos trečiųjų valstybių centriniams bankams ir kitiems subjektams pagal Piktnaudžiavimo rinka reglamentą ir Finansinių priemonių rinkų reglamentą“. Tyrimo pagrindas – apklausa naudojant klausimyną, skirtą trečiųjų valstybių jurisdikcijai priklausantiems centriniams bankams. Atliekant tyrimą analizuotas trečiųjų valstybių centrinių bankų teisinis traktavimas, kiek tai susiję su skaidrumu prieš sudarant ir sudarius sandorį, jų veiklos principų skaidrumu ir prekybos veiklos mastu Sąjungoje. Pradinis Komisijos deleguotojo reglamento (ES) 2017/1799 projektas buvo paskelbtas 4 savaites trukusioms konsultacijoms, per kurias siekta gauti grįžtamosios informacijos ir kurios baigėsi 2017 m. gegužės 4 d. Viešų konsultacijų metu jokių nuomonių nepateikta.
            
            
               3.DELEGUOTOJO AKTO TEISINIAI ASPEKTAI
            
            
               Reglamento (ES) Nr. 600/2014 1 straipsnio 6 dalyje numatyta skaidrumo prieš sudarant ir sudarius sandorį reikalavimų netaikyti sandoriams, kurių šalis yra Europos centrinių bankų sistemos (toliau – ECBS) narė, kai tas sandoris sudaromas įgyvendinant pinigų, užsienio valiutos ir finansinio stabilumo politiką, kurią vykdyti ta ECBS narė yra teisiškai įgaliota, ir kai ta narė kitai sandorio šaliai iš anksto pranešė, jog tam sandoriui taikoma išimtis. 
            
            
               Pagal Reglamento (ES) Nr. 600/2014 1 straipsnio 9 dalį Komisijai suteikiami įgaliojimai priimti deleguotuosius aktus, kuriais ši išimtis būtų taikoma ir tam tikriems trečiųjų valstybių centriniams bankams. Komisijos deleguotuoju reglamentu (ES) 2017/1799 įgyvendinamas Reglamente (ES) Nr. 600/2014 numatytas įgaliojimas ir nurodomi trečiųjų valstybių centriniai bankai, kuriems taikoma ECBS nariams skirta išimtis pagal Reglamento (ES) Nr. 600/2014 1 straipsnio 6 dalį.
            
            
               Komisijos deleguotojo reglamento (ES) 2017/1799 3 konstatuojamojoje dalyje numatoma, kad Komisijos deleguotajame reglamente (ES) 2017/1799 nustatytas trečiųjų valstybių centrinių bankų, kuriems taikoma išimtis, sąrašas turėtų būti peržiūrėtas, jeigu laikoma, kad to reikia, taip pat siekiant, kai tinka, išimtį taikyti kitiems į sąrašą dar neįtrauktiems trečiųjų valstybių centriniams bankams.
            
            
               KOMISIJOS DELEGUOTASIS REGLAMENTAS (ES) …/...
            
            
               2019 03 14
            
            
               kuriuo dėl Reglamente (ES) Nr. 600/2014 nustatytų skaidrumo prieš sudarant ir sudarius sandorį reikalavimų netaikymo Kinijos liaudies bankui iš dalies keičiamas Deleguotasis reglamentas (ES) 2017/1799
            
            
               (Tekstas svarbus EEE)
            
            
               EUROPOS KOMISIJA,
            
         
         
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2014 m. gegužės 15 d. Europos Parlamento ir Tarybos reglamentą (ES) Nr. 600/2014 dėl finansinių priemonių rinkų, kuriuo iš dalies keičiamas Reglamentas (ES) Nr. 648/2012
                  4
               , ypač į jo 1 straipsnio 9 dalį,
            
            
               kadangi:
            
            
               (1)pagal Reglamento (ES) Nr. 600/2014 1 straipsnio 6 dalį sandoriams, kurių šalys yra Europos centrinių bankų sistemos (toliau – ECBS) narės, netaikomi prekybos skaidrumo reikalavimai, kai tie sandoriai sudaromi įgyvendinant pinigų, užsienio valiutos ar finansinio stabilumo politiką;
            
            
               (2)tokia Reglamento (ES) Nr. 600/2014 taikymo išimtis pagal to reglamento 1 straipsnio 9 dalį gali būti taikoma trečiųjų valstybių centriniams bankams, taip pat Tarptautinių atsiskaitymų bankui; 
            
            
               (3)Deleguotajame reglamente (ES) 2017/1799 nustatytą trečiųjų valstybių centrinių bankų, kuriems taikoma išimtis, sąrašą reikėtų atnaujinti, be kita ko, siekiant, kai tinka, Reglamento (ES) Nr. 600/2014 1 straipsnio 6 dalyje nustatytą išimtį pradėti taikyti kitiems trečiųjų valstybių centriniams bankams arba tokius viešuosius subjektus iš sąrašo išbraukti. Komisija stebi ir vertina atitinkamus pokyčius trečiosiose valstybėse ir gali bet kada peržiūrėti papildomą išimtį; 
            
            
               (4)atsižvelgdama į informaciją, gautą iš Kinijos Liaudies Respublikos, Komisija parengė ir Europos Parlamentui bei Tarybai pateikė ataskaitą, kurioje įvertinamas Kinijos liaudies banko tarptautinis traktavimas. Toje ataskaitoje
                  5
                padaryta išvada, kad Reglamente (ES) Nr. 600/2014 nustatytų skaidrumo prieš sudarant ir sudarius sandorį reikalavimų tikslinga netaikyti Kinijos Liaudies Respublikos centriniam bankui. Todėl Deleguotajame reglamente (ES) 2017/1799 nustatytą viešųjų subjektų, kuriems taikoma išimtis, sąrašą reikėtų iš dalies pakeisti ir į jį įtraukti Kinijos liaudies banką;
            
            
               (5)šiame reglamente numatytos priemonės atitinka Europos vertybinių popierių komiteto ekspertų grupės nuomonę,
            
            
               PRIĖMĖ ŠĮ REGLAMENTĄ:
            
            
               1 straipsnis
            
            
               Deleguotojo reglamento (ES) 2017/1799 priedas pakeičiamas šio reglamento priedo tekstu. 
            
            
               2 straipsnis
            
            
               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje 2019 03 14
            
            
               
                     Komisijos vardu
               
               
                     Pirmininkas
                     Jean-Claude JUNCKER
               
            
         
         
            
                  
                     (1)
                  
                        2014 m. gegužės 15 d. Europos Parlamento ir Tarybos reglamentas (ES) Nr. 600/2014 dėl finansinių priemonių rinkų, kuriuo iš dalies keičiamas Reglamentas (ES) Nr. 648/2012 (OL L 173, 2014 6 12, p. 84).
               
               
                  
                     (2)
                  
                        2014 m. gegužės 15 d. Europos Parlamento ir Tarybos direktyva 2014/65/ES dėl finansinių priemonių rinkų, kuria iš dalies keičiamos Direktyva 2002/92/EB ir Direktyva 2011/61/ES (OL L 173, 2014 6 12).
               
               
                  
                     (3)
                  
                        2004 m. balandžio 21 d. Europos Parlamento ir Tarybos direktyva 2004/39/EB dėl finansinių priemonių rinkų, iš dalies keičianti Tarybos direktyvas 85/611/EEB, 93/6/EEB ir Europos Parlamento ir Tarybos direktyvą 2000/12/EB bei panaikinanti Tarybos direktyvą 93/22/EEB (OL L 145, 2004 4 30, p. 1).
               
               
                  
                     (4)
                  
                        OL L 173, 2014 6 12, p. 84.
               
               
                  
                     (5)
                  
                        Komisijos ataskaita Europos Parlamentui ir Tarybai dėl išimties pagal Finansinių priemonių rinkų reglamentą (FPRR) taikymo Kinijos Liaudies Respublikos centriniam bankui, COM(2019) 143, 2019 3 14.
               
            
      
    ---documentbreak--- 
      
         
         
            
               PRIEDAS 
            
            
               1.Australija:
            
            
               –Australijos rezervų bankas;
            
            
               2.Brazilija:
            
            
               –Brazilijos centrinis bankas;
            
            
               3.Kanada:
            
            
               –Kanados bankas;
            
            
               4.Ypatingasis Administracinis Kinijos Regionas Honkongas:
            
            
               –Honkongo pinigų institucija;
            
            
               5.Indija:
            
            
               –Indijos rezervų bankas;
            
            
               6.Japonija:
            
            
               –Japonijos bankas;
            
            
               7.Meksika:
            
            
               –Meksikos bankas;
            
            
               8.Kinijos Liaudies Respublika:
            
            
               –Kinijos liaudies bankas;
            
            
               9.Korėjos Respublika:
            
            
               –Korėjos bankas;
            
         
         
            
               10.Singapūras:
            
            
               –Singapūro pinigų institucija;
            
            
               11.Šveicarija:
            
            
               –Šveicarijos nacionalinis bankas;
            
            
               12.Turkija:
            
            
               –Turkijos Respublikos centrinis bankas;
            
            
               13.Jungtinė Karalystė:
            
            
               –Anglijos bankas;
            
            
               14.Jungtinės Amerikos Valstijos:
            
            
               –
                     JAV federalinio rezervo sistema;
            
            
               15.Tarptautinių atsiskaitymų bankas.